30. siječnja 2020. godine održat će se svečana promocija Zbornika radova Građevinskog fakulteta za 2019. godinu, Knjige XXII.

Zbornik radova je godišnje izdanje znanstvenih i stručnih radova, koji pokrivaju područje tehničkih znanosti, polja arhitekture i urbanizma, građevinarstva, temeljnih tehničkih znanosti te interdisciplinarnih tehničkih znanosti, kao i područje prirodnih znanosti, polja matematike i fizike. Osnovna namjena Zbornika je objavljivanje radova studenata završnih godina naših studija, u koautorstvu s njihovim mentorima i predmetnim nastavnicima, međutim ne isključuje radove vanjskih suradnika, drugih znanstvenika i stručnjaka iz gospodarstva i bliže društvene zajednice, suradnika na međunarodnim stručnim i znanstvenim projektima.

U Knjizi XXII, Zbornika radova Građevinskog fakulteta u Rijeci, objavljeno je ukupno 10 znanstvenih i stručnih radova. Zastupljenost različitih znanstvenih grana i struke ukazuje na široki interes autora. Raduje nas što interes autora za objavljivanjem u Zborniku radova ne opada već godinama, što je velik dio radova napisan sa studentima i što se u većini radova obrađuju teme korištenjem oprema laboratorija Fakulteta, nabavljena sredstvima iz projekta Razvoj istraživačke infrastrukture na kampusu Sveučilišta u Rijeci.